[{"text_idx": "#000000", "text": "Nova sperto en metroo de Pekino"}, {"text_idx": "#000002", "text": "C\u0302iumatene mi veturas kun amaso da pasag\u0302eroj per metroo al mia laboro por la c\u0302iutaga pano kaj vespere reen por reiri hejmen. En au\u0306gusto de la pasinta jaro mi esprimis miajn sentojn en mia artikolo titolita G\u0302ojo kaj malg\u0302ojo en metroo de Pekino. Nun preskau\u0306 unu jaro pasis de tiam, kaj la disvolvig\u0302o de la pekina rela trafiko denove donis al mi ion novan por verki."}, {"text_idx": "#000003", "text": "\"Pekina metroo estas homplena!\" oni diras. Tamen por precizeco mi devas diri: \"Fakte la nuna situacio jam multe pli bonig\u0302is ol antau\u0306e.\" Antau\u0306 la malfermo de la 6-a metroa linio, mi devis veturi per la 1-a linio. Tiam mi estis c\u0302iutage premata en homplena vagono. Kaj c\u0302i-jare en Pekino ekfunkciis 4 novaj metroaj linioj, inkluzive de la 6-a. Dank' al tio, multe maloftig\u0302as tiaj scenoj, ke longa vico da homoj atendas antau\u0306 c\u0302iuj pordoj de vagonaro por eniri au\u0306 ke pasag\u0302eroj ne povas sin ens\u0302ovi en vagonon pro g\u0302ia hompleneco. Nun en trajnoj de la 6-a linio ec\u0302 en pinthoroj mi povas trovi neokupatan sidlokon, kvankam la linio havas multajn haltejojn, kie granda nombro da homoj s\u0302ang\u0302as liniojn."}, {"text_idx": "#000004", "text": "Pro la dau\u0306re akcelata konstruado de metroo en Pekino pli kaj pli multaj pasag\u0302eroj preferas veturi metroe, kaj tio ege mildigas la premon de la surtera trafiko. Nun farig\u0302as malofte trovi vere homplenajn au\u0306tobusojn. G\u0302is majo de 2013 en Pekino jam funkcias 17 metroaj linioj kun la totala longeco de 456 kilometroj. Ili inkludas 16 subterajn metroliniojn kaj 1 specialan linion al la pekina flughaveno. Tia trafika sistemo kun 270 funkciantaj heltejoj kovras 11 distriktojn de la urbo Pekino. Lau\u0306plane g\u0302is la fino de la jaro 2016 la totala longeco de la pekina metroo superos 660 kilometrojn. En la longtempa projekto g\u0302is la jaro 2020 la longeco atingos pli ol 1000 kilometrojn."}, {"text_idx": "#000005", "text": "Pro la senhalta disvastig\u0302o de la metrolinia reto, multig\u0302as g\u0302iaj pasag\u0302eroj. En c\u0302iu tago de 2002 la nombro de pasag\u0302eroj estis nur iom pli ol 1.32 milionoj da homfojoj. Sed en la pasinta jaro, la maksimuma nombro estis 8 milionoj. Kaj en marto de la kuranta jaro tiu c\u0302i nombro unuafoje superis 10 milionojn, farig\u0302ante pli granda ol tiu en la moskva metroo; tio signifas, ke la pekina metroo farig\u0302is la unua plej amase uzata metroo en la mondo. Zhan Minghui, direktoro de la administra centro de Pekina Rel-trafiko, antau\u0306vidas, ke la nombro de c\u0302iutagaj pasag\u0302eroj sin tenos konstante je 10 milionoj en la venontaj jaroj."}, {"text_idx": "#000007", "text": "La pekina subtera reltrafiko aspektas kiel reto, kaj oni povas viziti c\u0302iujn lokojn de la urbo per metroo. Cetere en c\u0302iuj 2 g\u0302is 5 minutoj alvenas la trajno por forporti atendantojn. Do la tempo estas certigita, kaj sub la tero ne trovig\u0302as trafiks\u0302topig\u0302o kiel en la surtera veturado. C\u0302io c\u0302i tio donas al c\u0302iuj rapidecon kaj oportunecon."}, {"text_idx": "#000008", "text": "Krome, preskau\u0306 c\u0302iuj metroaj haltejoj, precipe tiuj novkonstruitaj, havas sian belecon lau\u0306 la lokaj karakteroj au\u0306 famaj vidindaj\u0302oj. Ekzemple la haltejo \"Pekina Zoologia G\u0302ardeno\" kiu situas g\u0302uste c\u0302e tiu g\u0302ardeno estas ornamita per desegnaj\u0302oj de bestoj i.a. por g\u0302ojigi multajn infanojn, kiuj venas al la g\u0302ardeno tra la haltejo. En la haltejo \"S\u0302tata Biblioteko\" videblas diversaj desegnaj\u0302oj de antikvaj libroj. En la haltejoj estas hele kaj pure, nemalvarme en vintro kaj nevarme en somero; tio donas sekuran kaj komfortan sentojn al la pasag\u0302eroj."}, {"text_idx": "#000009", "text": "C\u0302e la enirejo de preskau\u0306 c\u0302iuj metroaj haltejoj oni arang\u0302is biciklan parkejon por instigi la \"verdan trafikon\" de pekinanoj; c\u0302e iuj haltejoj ec\u0302 estas servo de lueblaj bicikloj. Vojag\u0302i metroe kaj bicikle ne nur hardas nian korpon sed ankau\u0306 s\u0302paras la energion, kaj samtempe utilas al la protektado al nia medio."}, {"text_idx": "#000010", "text": "Senc\u0302ese disvolvig\u0302as la pekina metroo, kaj g\u0302i senc\u0302ese sin perfektigas. Per sia aparta maniero g\u0302i subtenas la vivon de c\u0302iuj homoj en la urbego."}, {"text_idx": "#000011", "text": "Redaktoroj: Liu Sigong kaj Xie Ruifeng"}]